Our summer hiatus is over and members and friends of the Estonian Society of Central Florida gathered again on Sunday, October 5, 2014, to kick off a new year of activities by sharing stories of how they spent their summer vacations and to begin planning activities for the 2014-15 season. On this special day, Jüri Toomepuu offered remarks on porikuu (see below). Thank you, Jüri!
Kesk-Florida eestlaste porikuu koosolek
Kesk-Florida eestlaste esimene 2014. aasta koosolek pärast suvepausi toimus eestlastele tuttavas Albert Whitted lennuvälja Hangar restoranis oktoobrikuu esimesel pühapäeval.
Meenutades meie esivanemate traditsioone, selgitas Jüri Toomepuu kohalolijatele, et maarahval ja maausulistel on kätte jõudnud hoopis 12,227-da aasta porikuu. Porikuu oli meie esivanematel rahunemise, vaibumise ja hämardumise aeg. Päikest ja ilmavalgust jääb Eestis järjest vähemaks, seetõttu on porikuu Eestis sügise nägu ja tegu. Mets muutub tasapisi kuldseks ning seejärel läheb raagu ja jääb vaikseks. Lehed varisevad, loodus läheb kulukarva, sajab palju vihma, maa muutub poriseks, tulevad hallad.
Rändlinnud on porikuu lõpuks lennanud soojale maale. Õhtud ja hommikudki on tihtipeale udusse mattunud. Udus ja pimeduses meeldib hingedele Toonela jõgi ületada ja elavate hulgas ringi uidata. Seetõttu kutsutakse porikuud ka hingede ajaks ehk hingede kuuks. Porikuul peeti pidulikult hingede päevi, mil meenutati manalasse lahkunuid.
Meie hõimud, soomlased, kutsuvad seda logakuu. Loga tõlgitult ongi pori.
Vanarahvas Pilistveres arvas, et porikuu laps on hästi kraps ja Räpina rahvas teadis, et kui porikuul veel müristab, siis võib pikka ja sooja sügist loota.
Võib arvata, et porikuu oli inspiratsiooniks ka laulule mida sai tudengipõlves õllelaua ääres õnnetu armastuse lohutuseks lauldud. Laul algas sõnadega: „Tuli sügis, tuli sopp ja pori, ühes sügisega tulid sa, sellest saadik olen ma su ori, nüüd sa läinud, ei sind leina ma!“ Paljudele Floridas oma eluaseme leidnutele ei jää kahjuks muud üle, kui leinata hingedekuul kaduma läinud noorust.
Floridas saavad eestlased aga lohutada ennast sellega, et ilmad on porikuul ideaalsed. Päikesest, nagu Floridas ikka, puudust ei ole, aga see ei kõrveta enam nii palavalt nagu suvekuudel.